फी इक दिन बापू हुन्दी चिट्‌ठी उठी आई जे सोहणू फौजे च भरथी होई गेआ। मेरा मन बड़ा दुआस होई गेआ। फी में सोचेआ चलो मड़ा उत्थे अपना जीन सुधारी लैग। चार पैसे बी कमाग। के जानिऐ मत कुतै एदे ब्याह दा मेल बी बज्झी जा। साढ़े मुलखै दे रवाज नेह, ग्रां च बगैर दुहरिऐ ब्याह नईं होंदे। जदे घर, घरा दा कुड़ी देने गी नईं, उन्दे जागत कुआरे गै रेई जन्दे न। जां फी कुतै पैसे दा फेर-घेर करन तां गल्ल सिर चड़दी। दोहरी तां नई पर बापू होर सोहणू गी ब्याहने आस्तै मुल्ल खरचदे हे पर सोहणू आखदा हा-“बापू जी मुल्लै गै ब्याह करना ऐ तां फी औं रकम खरचिऐ ग्राईं-डफ्फ कुड़ी मुल्लैं की ब्याहं, मंगल दे कालजै च पढ़ने आली कुसै शैल ज्हेई कुड़ियै गी दिक्खी-सुनियै की नईं ब्याहं, उत्थें चार पसे बद्ध बी लग्गी जाङन तां मरो चोर मनुक्ख तां ढंगै सलुक्खै दा होग।”